Vaikka uusi levytyksiä ei syntynyt aiempaan tahtiin, pysyi Kikka julkisuuden valokeilassa vielä vuosien ajan. Vuonna 1995 kahden Kikka-fanin unelma toteutui, kun he pääsivät Hakupalojen ansiosta tapaamaan idoliaan ja osallistumaan lauluesityksen kuvauksiin.

Kappale Joka solullani huudan on Kikan neljänneltä Käyrä nousemaan -levyltä vuodelta 1993. Hakupaloissa näyttämönä toimii kuntosali, jossa miehet nostelevat rautaa ja Kikkaakin tämän laulaessa. Ohjelmaan kutsutut fanit Netta ja Maijukin pääsevät mukaan esitykseen.

Kikka palasi Tuttu Juttu Show'n lavalle uudella vuosituhannella. Laulaja esiintyi ohjelman haastattelussa silminnähden innoissaan ja puheli kääntäneensä urallaan uuden lehden. Ohjelmassa kuultiin uuden levyn nimikappale Herkut lisukkeineen.

Ihan koko kroppa. Ihan koko kroppa on mukana. Täysillä! ― Kikka uudesta levystä ja esiintymisestään Tuttu Juttu Showssa vuonna 2000

Kikan uran viimeiset vaiheet olivat kuitenkin myrskyisät. Kesäkuussa 2003 hän perui keikan Vammalassa ja myöhemmin selvisi, että laulaja oli kiidätetty sairaalaan. Elokuussa 2004 hän ilmoitti lopettavansa esiintymiset toistaiseksi. Uransa loppuvaiheilla Kikka myönsi haastattelussa, että hänellä oli ollut ongelmia alkoholin sekä päihteiden käytössä. Laulaja kuitenkin raitistui ja yritti uutta tulemista jo vuonna 2005.

Kikka kuoli vuoden 2005 joulukuussa. 41-vuotiaana menehtyneen tähden kuolinsyy oli sydänkohtaus. Hän on yhä yksi kaikkien aikojen eniten levyjä myynyt suomalainen naisartisti.

Kun oli lama, tehtiin Käyrä nousemaan. Kun kierrätystouhut olivat esillä, tehtiin Pyöritä, kierrätä mua. ― Sanoittaja Ilkka Vainio muisteli Ilta-Sanomille Kikan kuoleman jälkeen

Kirjailija Laura Gustafsson kirjoitti vuonna 2017 Kikasta näytelmän. Alapuolella käynnistyvässä Arkistovieraana-haastattelussa Gustafsson kertoo miksi ja miten Kikan elämä taipui näyelmäksi.